Ընտրություններին այդ կուսակցությունները, ամենայն հավանականությամբ, կգնան միայնակ: Իհարկե, կլինեն նաև դաշինքներ, բայց այլ քաղաքական ուժերի միջև: Ընտրություններին մասնակցելու հայտ են ներկայացրել ՕԵԿ-ը, Ազատ դեմոկրատները, դատելով Լևոն Տեր-Պետրոսյանի ակտիվությունից` կմասնակցի նաև ՀԱԿ-ը, հարկավ` «Ժառանգությունը» ու ԵԾ-ն, կլինեն նաև այլ ուժեր, չի բացառվում նոր կուսակցությունների ստեղծումը` հների հաշվին, թեպետ կարճ ժամանակում դա հաջողության երաշխիքներ չունի: Հաջողության երաշխիքներ, ընդհանրապես, որևէ կուսակցություն կարող է չունենալ: Եթե արտահերթ ընտրությունները ազատ ու արդար անցնեն, իսկ դա պարտադիր պայման է, այլապես անիմաստ են դառնում, «բարեգործության» հաշվին մինչև հիմա խորհրդարան մտած ուժերը հազիվ կարող են 5 տոկոսը հաղթահարել, ուր մնաց 50+1 ձայն կամ բացարձակ մեծամասնություն ստանալ` ինչպես զրնգուն հայտարարում է ԲՀԿ-ն` պարոն Գագիկ Ծառուկյանի հաստատուն վարկանիշի հիման վրա: Թեպետ իր գործունեության ամբողջ ընթացքում ԲՀԿ-ն միայն ապացուցել է, որ իշխանության կցորդն է: Թավշե հեղափոխության հաղթանակից հետո էլ` կցվեց նոր իշխանությանը և հազիվ թե Հայաստանում գտնվի մեկ մտածող ու չբարերարված ընտրող, որ Գագիկ Ծառուկյանին համարի ընդդիմադիր, կամ ընդհանրապես` քաղաքական գործիչ: